Heilbrigðisráðuneytið

Samráðsgátt mál nr. 135/2021

Reykjavík 05. júlí 2021

Meðfylgjandi er umsögn Barnaheilla - Save the Children á Íslandi um skýrslu geðheilbrigðisþings, Framtíðarsýn í geðheilbrigðismálum til 2030, á vegum Heilbrigðisráðuneytisins

Virðingarfyllst,

f.h. Barnaheilla - Save the Children á Íslandi

Erna Reynisdóttir,

framkvæmdastjóri

**Umsögn Barnaheilla - Save the Children á Íslandi um skýrslu geðheilbrigðisþings, Framtíðarsýn í geðheilbrigðismálum til 2030, á vegum Heilbrigðisráðuneytisins**

Barnaheill – Save the Children á Íslandi þakka fyrir tækifærið til að gera umsögn um skýrslu geðheilbrigðisþings sem haldið var á vegum Heilbrigðisráðuneytisins 9. desember 2020. Skýrslan tekur saman niðurstöður þingsins og samráðsins sem þar fór fram. Innihald skýrslunnar er áhugavert og leggur fram tillögur að því hvernig bæta skuli geðheilbriðisþjónustu til framtíðar, sem er vel. Hins vegar er mikilvægt að halda því til haga að skýrslan sem slík er ekki stefnuskjal ráðuneytisins, heldur fyrst og fremst samantekt vinnuhópa geðheilbrigðisþings, skipuð fólki frá hinum ýmsu hagaðilum, um framtíðarsýn í geðheilbrigðismálum til 2030. Slíkt samráð er vissulega til fyrirmyndar og mikilvægt, en það mikilvægasta er að ráðuneytið og þingið geri efni skýrslunnar að sínu með því að gera eigin stefnu og aðgerðaáætlun í geðheilbrigðismálum til 2030, byggða á skýrslu geðheilbrigðisþings, og koma henni í framkvæmd, fullfjármagnaðri og með skýrri ábyrgðarskiptingu.

Að þessu sögðu benda Barnaheill á mikilvægi þess að skilgreina forvarnir sem hluta af geðheilbrigðisþjónustu og að þær séu skilgreindar og skýrðar þannig að ljóst sé hvaða verkefni í þeim felast. Í hverju felast forvarnir? Hvaða aðgerðir og aðferðir leiða til þess að komið er í veg fyrir geðræna vanheilsu? Hvað eru sjálfsvígsforvarnir og hverjar eru aðrar forvarnir? Hvaða forvarnir þarf að nýta fyrir hverja og á hvaða aldursskeiðum. Hvernig nýtast forvarnir best til framtíðar, einstaklingum til heilla?

Barnaheill taka undir það sem fram kemur í skýrslunni að notandinn skuli hafður í forgrunni. Er þá afar mikilvægt að notandinn njóti hlustunar þeirra sem veita þjónustu, þ.e. að allir þjónustuveitendur séu þjálfaðir í virkri hlustun og virðingu gagnvart notandanum, hvort sem notandi er barn eða fullorðinn. Þjónustuveitendur þurfa að hafa og gefa sér nægan tíma til að notandinn fái rými til að vinna með þau verkefni sem hann tekst á við. Þarfir notenda eru misjafnar eins og gefur að skilja og því verður að vera hægt að hafa úrræðin fjölbreytt og sveigjanleg svo henti notendum hverju sinni. Í útfærslu þjónustu hvetja Barnaheill til nýsköpunar og að hugsað sé út fyrir boxið. Tímapressa t.a.m. getur aukið á streitu og dregur hugsanlega úr möguleikum notenda til að finna lausn sinna mála og til að öðlast færni í sjálfsumhyggju. Á sama hátt er bið eftir þjónustu streituvaldur og er þáttur sem þarf að eyða. Barnaheill leggja ríka áherslu á að veita þarf börnum og ungmennum greiða leið að sálfræðiþjónustu og hana þarf að veita skjótt og gjaldfrjálst eins og aðra heilbrigðisþjónustu til barna.

Barnaheill hvetja ráðuneytið til að setja sér nýja geðheilbrigðisstefnu til framtíðar ásamt aðgerðaáætlun sem fyrst og nýta þá góðu vinnu sem fram fór á geðheilbrigðisþingi í desember 2020 í samráðshópunum.

Barnaheill hafa Barnasáttmálann að leiðarljósi í öllu sínu starfi og leggja ríka áherslu á rétt barna til verndar gegn ofbeldi og til bestu mögulegu heilbrigðisþjónustu.